Saue valla elanikud saavad edaspidi Elroni rongides lisaks teisele tsoonile tasuta sõita ka kolmandas ja neljandas tsoonis.

Saue valla elanikud on saanud teise tsooni piires tasuta sõita alates 2015. aastast. Elroni müügi- ja arendusjuht Ronnie Kongo ütles, et nüüd koostöö laieneb.

"Soodustuse laiendamine võimaldab muuta keskkonnasäästliku rongi peamiseks liikumisviisiks nii valla sees kui ka Tallinnasse sõitmisel," sõnas Elroni müügi- ja arendusjuht Ronnie Kongo.

Tasuta saab sõita läänesuunal alates Riisiperest kuni Laagrini ja vastupidi. Osa Saue valla elanike lähimad rongipeatused asuvad ka edelasuunal - seal saab Saue valla elanik tasuta sõita Rapla ja Valdeku peatuse vahel.

Endiselt tuleb soodustusega pileti soetamiseks esitada klienditeenindajale isikustatud Ühiskaart ja isikut tõendav dokument, Tallinnasse sõitmisel tuleb tasuda ühe tsooni pileti hind Elroni sõidukaardil oleva rahaga.